Τάσος Δήμος

Ο Αναστάσιος «Τάσος» Δήμος είναι Έλληνας ζωγράφος και γλύπτης. Γεννήθηκε στην Αθήνα το 1960 και σπούδασε στην Ανωτάτη Σχολή Καλών Τεχνών (ΑΣΚΤ). Στο βιογραφικό του συγκαταλέγονται πάνω από εκατό ατομικές και ομαδικές εκθέσεις. Έργα του βρίσκονται σε πολλές δημόσιες και ιδιωτικές συλλογές στην Ελλάδα, την Αμερική, την Ιαπωνία, την Ελβετία, την Αγγλία, τη Γερμανία, την Κύπρο και τη Σαουδική Αραβία.
 Βιογραφία 
Ο Τάσος Δήμος γεννήθηκε στο Νέο Ψυχικό της Αττικής, βόρεια του δήμου Αθηναίων, στις 28 Δεκεμβρίου του 1960. Έχει καταγωγή από την Άρτα και τα Ιωάννινα.

Ξεκίνησε τις σπουδές του στο εργαστήριο του ζωγράφου, Γεώργιου Βακιρτζή, το 1979, και πέρασε στην Ανωτάτη Σχολή Καλών Τεχνών το 1983. Καθηγητές του ήταν ο Δημοσθένης Κοκκινίδης, ο Δημήτρης Μυταράς, ο Βαγγέλης Δημητρέας και η Μαρίνα Λαμπράκη-Πλάκα. Πήρε υποτροφίες από το Ίδρυμα Κρατικών Υποτροφιών (Ι.Κ.Υ.) και το 1988 αποφοίτησε με άριστα. Συνέχισε τις σπουδές του στο Hochschule der Künste του Βερολίνου με υποτροφία από την Bosch, με καθηγητή τον Σύρο καλλιτέχνη Marwan Kassab-Bachi. Είναι μέλος του Επιμελητηρίου Εικαστικών Τεχνών Ελλάδος (Ε.Ε.Τ.Ε.) από το 1989.

Το 1984 παντρεύτηκε την Κατερίνα Ζιόγκα και μαζί έκαναν δύο παιδιά, το Γιώργο και τη Μαρία. Εδώ και αρκετά χρόνια είναι κάτοικος του δήμου Παπάγου-Χολαργού.

Από το 2001 και ύστερα, έχει συμμετάσχει, με διάφορες γκαλερί, σε πολλές διοργανώσεις των φουάρ Art Athina και Art Thessaloniki.

Έργα του υπάρχουν στο Μουσείο Ιδρύματος Βασίλη & Ελίζας Γουλανδρή, το Καλλιτεχνικό Αρχείο του Εθνικού Μουσείου Σύγχρονης Τέχνης, την Πινακοθήκη Αβέρωφ, Δήμου Αθηναίων, Παπάγου-Χολαργού, Κορίνθου και Καρδίτσας, στη συλλογή της ΑΣΚΤ, του Φιλολογικού Συλλόγου «Παρνασσός», της Βουλής των Ελλήνων, στο Κρατικό Μουσείο Σύγχρονης Τέχνης της Θεσσαλονίκης, το Μουσείο Εικαστικών Τεχνών Ηρακλείου (ΜΕΤΗ), τη συλλογή Χ. & Σ. Μοσχανδρέου και το Copelouzos Family Art Museum.

Τον Μάιο του 2025, συμμετείχε με το έργο «Όαση» στη δημοπρασία "The Greek Sale" του διεθνούς φήμης οίκου Bonhams, στην Αθήνα και το Παρίσι.

 Το έργο του 
Το έργο του έχει επηρεαστεί από το κίνημα του ιμπρεσιονισμού, με κάποια εξπρεσιονιστικά στοιχεία. Θέματά του είναι συχνά η παιδική και η γυναικεία φιγούρα σε αφηρημένο ή μινιμαλιστικό φόντο. Για το έργο του έχουν γράψει πολλοί κριτικοί και ιστορικοί τέχνης, συμπεριλαμβανομένης της Δώρας Φ. Μαρκάτου, της Αθηνάς Σχινά και του Κωνσταντίνου Παπαχρίστου, του Μουσείου Μπενάκη, αλλά και ο Διδάκτωρ Οικονομικών και Κοινωνικών Επιστημών Πανεπιστημίου Γενεύης, Μελέτης Μελετόπουλος.

 Αξιοσημείωτες εκθέσεις 
 1989 "15η Συνάντηση Νέων Δημιουργών", διατομική έκθεση στο Καλλιτεχνικό Πνευματικό Κέντρο "Ώρα", Αθήνα.
 1995 "Χαμένος Παράδεισος", ατομική έκθεση στη Galerie Titanium, Αθήνα. Σε επιμέλεια της ιστορικού τέχνης της Εθνικής Πινακοθήκης, Νέλλης Μισιρλή.
 2003 "Communicative Art", ατομική έκθεση στο Château de Coudrée, Γενεύη, υπό την αιγίδα της Lockheed Martin.
 2005 "Λιμάνια του Ελληνισμού", ομαδική έκθεση λιμενογραφίας του Κρατικού Μουσείου Σύγχρονης Τέχνης της Θεσσαλονίκης, σε συνεργασία με το Διεθνές Κέντρο Εικαστικών Τεχνών ΑΕΝΑΟΝ.
 2017 "Memories", ατομική έκθεση στο Μουσείο Εικαστικών Τεχνών Ηρακλείου (ΜΕΤΗ), στην Κρήτη.
 2023 "Το Έπος του '40", ατομική έκθεση στο φουαγιέ του Πολεμικού Μουσείου (Αθήνα).

 Παραπομπές 

 Εξωτερικοί σύνδεσμοι 
 Τάσος Δήμος στον ιστότοπο της Saatchi Gallery
 Τάσος Δήμος στον ιστότοπο Art22
 Τάσος Δήμος στον ιστότοπο Nikias.gr

Κατηγορία:Έλληνες ζωγράφοι του 21ου αιώνα
Κατηγορία:Έλληνες ζωγράφοι του 20ού αιώνα